**P.nr. 94/18**

**NË EMËR TË POPULLIT**

**GJYKATA THEMELORE NË PRIZREN – DEGA DRAGASH**, gjyqtari Bekri Vehapi me pjesëmarrjen e Bashkëpunëtorit profesional Gjelbrim Gërdellaj, në çështjen penale kundër të akuzuarit **R. A. nga fshati B. – Komuna Dragashit për shkak të veprës penale rrezikim i trafikut publik nga neni 378 par. 8 lidhur me paragrafin 6 të KPRK-së, sipas aktakuzës së Prokurorisë Themelore në Prizren – Departamentit të Përgjithshëm nën numrin PP/II.nr.1591-3/2017 të datës 15.08.2018, pas mbajtjes së seancës fillestare në praninë e Prokurorit të Shtetit në Prizren Milot Krasniqi dhe të akuzuarit R. A., si dhe mbrojtësit të tij av. F. Sh. nga Prizreni**, me datë 08.11.2018 publikisht morri dhe shpalli këtë:

**A K T G J Y K I M**

I akuzuari:

**R. A.**, nga i ati Sh. dhe e ëma N., e gjinisë F., i lindur me date… në fshatin B., Komuna Dragash, ku dhe tani jeton, punëtor fizik, i martuar, ka të kryer shkollën e mesme, i gjendjes së mesme ekonomike, shqiptar, shtetas i Republikës së Kosovës.

**ËSHTË FAJTOR**

**Sepse:**

Me datë 12.06.2018, rreth orës 16:10 min., në rrugën lokale Dragash – fshati Brod, në vendin e quajtur “ Lëndina”, nga pakujdesia rrezikon trafikun publik, jetën e njerëzve dhe pasurinë si pjesëmarrës në komunikacionin rrugor, në atë mënyrë që duke drejtuar automjetin e markës “ Fiat Bravo”, me targa të regjistrimit…, vepron në kundërshtim me rregullat e komunikacionit në atë mënyrë që kur vie në dalje të Dragashit, saktësishtë te kryqëzimi që lidhë rrugën e fshatit Bord me rrugën “Lëndina” para një kthese në të djathtë, ndërmerr veprim kthimi gjysmë rrethor në drejtim të Dragashit, pa u siguruar paraprakisht se me këtë veprim nuk do ti rrezikonte pjeëmarrësit tjerë në komunkacion, me ç’rast goditet në pjesën e parë anësore të anës së djathtë (mbi rrotën e parë) nga motoçikleta e markës “Honda CM 125 C2” të paregjistruar, të cilën e drejtonte i dëmtuari A. Sh., nga drejtimi i fshatit Brod në drejtim të Dragashit, në drejtimin e tij të lëvizjes ku si pasoj pos dëmeve materiale, lëndime të rënda trupore pëson i dëmtuari A. Sh., dhe atë: ndrydhje dhe gjak mbledhje nën lëkurore në regjionin e kokës, regjionin e qafës, regjionin e gjoksit, regjionin e brrylit, regjionin e kërdhokullës së majtë dhe regjionin e gjurit të majtë si dhe thyerje e kockave të dy klavikulave, të pershkruara si në akt ekspertizën mjeko-ligjore të Dr. N. U. të datës 12.07.2018, rapotin mjekësor nr. 75136851, të datës 12.06.2018.

**-Me këtë ka kryer veprën penale rrezikim i trafikut publik nga neni 378 par. 8 lidhur me par. 6 të KPRK-së.**

Gjykata në bazë të nenit 4,17,41,49,50,51,52 par.5, 73, dhe nenit 378 par. 8 lidhur me par. 6 të KPRK-ës, si dhe nenit 365 të KPPK-ës, i shqipton;

**DËNIM ME KUSHT**

Dënim me burgim në kohëzgjatje prej **6 (gjashtë) muajve**, i cili dënim nuk do të ekzekutohet në afat **prej 1 (një) viti** ( periudha verifikuese), nëse i akuzuari nga dita e plotëfuqishmërisë së këtij aktgjykimi nuk kryejnë ndonjë vepër tjetër penale.

Detyrohet i akuzuari që të paguaj shpenzimet e procedurës penale, edhe atë: në emër të ekspertizës **mjeko-ligjore shumën prej 20,00 €,** dhe në emër të **ekspertizës së komunikacionit shumën prej 40,88 €** ndërsa në emër të paushallit gjyqësor në shumë prej **20 Euro**, si dhe shumën prej **30 Euro** në emer të takses për Kompesimin e viktimave të krimit, krejt këto në afat prej 15 ditësh, nga dita e plotfuqishmërisë së këtij Aktgjykimi

I dëmtuari A. (M.) Sh. nga fsh. B., Komuna Dragash, për realizimin e kërkesës pasurore – juridike, udhëzohet në kontest të rregullt civil.

**A r s y e t i m**

Prokuroria Themelore në Prizren – Departamenti i Përgjithshëm, pranë kësaj gjykate, ka parashtruar aktakuzën PP/II.nr.1591-3/2018, të datës 15.08.2018, kundër të akuzuarit R. A. nga fshati B. – Komuna Dragash, për shkak të veprës penale rrezikim i trafikut publik nga neni 378 par.8 lidhur me parag. 6 të KPRK-së.

Prokuroria Themelore në Prizren Departamenti i Përgjithshëm me datën 15.08.2018 ka parashtruar marrëveshjen mbi pranimin e fajësisë PP.nr.1591-3/2018.

Gjykata gjatë shqyrtimit fillestarë, në pajtim me dispozitat e nenit 247 paragrafi 4 të KPPK-së, ka shqyrtuar marrëveshjen mbi pranimin e fajësisë, ku ka dëgjuar të akuzuarin, mbrojtësin e tij si dhe prokurorin e shtetit lidhur me pretendimet e tyre sa i përket marrëveshjes mbi pranimin e fajësisë.

Sa i përket gjendjes faktike gjykata e ka vërtetuar ashtu si është përcaktuar në dispozitivin e aktakuzës në kushtet dhe rrethanat ligjore të marrëveshjes për pranimin e fajësisë.

Prokurori i Shtetit gjatë seancës ka deklaruar se Prokuroria e shtetit ka arritur marrëveshje me të akuzuarin R. A. për veprën penale që i ngarkohet dhe është lidhur me vullnetin e të akuzuarit dhe mbrojtësit të tij duke shtuar se marrëveshja është arritur në bazë të kushteve të parapara me ligj, ku i akuzuari para se të nënshkruaj marrëveshjen i ka bërë konsultimet paraprake me mbrojtësin e tij, dhe pasi që ishte bind se i akuzuari ka qenë shumë i sinqerte se nuk ka pasur presione atëherë edhe është bërë nënshkrimi nga te dy palët.

Edhe mbrojtësi i të pandehurit R. A., av. F. Sh. nga Prizreni propozon që të aprovohet marrëveshja, duke shtuar se qëndronë në tërësi pranë marrëveshjes për pranimin e fajësisë.

I akuzuari R. A. në tërësi është pajtuar me deklaratën nga mbrojtësi i tij dhe ka propozuar që gjykata të aprovoj marrëveshjen mbi pranimin e fajësisë.

Gjykata pas dëgjimit të pikpamjeve të prokurorit të shtetit, të akuzuarit dhe mbrojtësit të tij, lidhur me pranimin e fajësisë sipas marrëveshjes mbi pranimin e fajësisë, konstatoi se i akuzuari R. A. e ka kuptuar natyrën dhe pasojat e pranimit të fajësisë, pranimi i fajësisë është bërë vullnetarisht nga i akuzuari pas konsultimeve të mjaftueshme me mbrojtësin e tij av. F. Sh. nga Prizreni, i akuzuari nuk ka qenë i detyruar ose i shtrënguar në asnjë mënyrë që të pranojë fajësinë, pranimi i fajësisë mbështetet në fakte dhe prova materiale të rastit konkret të cilat paraqiten në aktakuzë të pranuara edhe nga i akuzuari, dhe se nuk ekziston asnjë nga rrethanat që parashihen me dispozitat e nenit 253 par. 1 dhe 2 të KPP-së, për hedhjen e aktakuzës.

Gjatë seancës për caktimin e dënimit, prokurori i shtetit ka deklaruar se sa i përket dënimit qëndron pranë dënimit të propozuar në marrveshjen mbi pranimin e fajësisë.

Mbrojtësi i të akuzuarit av. F. Sh., rreth dënimit i cili është propozuar në marrëveshjen mbi pranimin e fajësisë, ka deklaruar se qëndron pranë denimit të propozuar në marrëveshjen mbi pranimin e fajësisë, i akuzuari R. A. në tërësi është pajtuar me fjalët e mbrojtësit të tij.

Pas shpalljes së aktgjykimit i akuzuari R. A. është deklaruar se pajtohet që dënimi me burgim me kusht në kohëzgjatje prej 6 (gjashtë) muajve, i cili dënim nuk do të ekzekutohet, nëse i akuzuari në afat prej një (1) viti nuk e përserit veprën penale të njëjtë apo kryen ndonjë vepër tjetër penale.

Gjykata nga të cekurat më lartë ka ardhur në përfundim se në veprimet e të akuzuarit, formohen të gjitha elementet e qenies së veprës penale, të përshkruar si në shqiptim të këtij aktgjykimi dhe për këtë ka vendosur që të akuzuarin ta shpallë fajtor dhe ta gjykojë në bazë të ligjit, e më parë duke vërtetuar përgjegjësinë penale-juridike të tij.

Gjatë marrjes së vendimit mbi llojin dhe lartësinë e dënimit, gjykata i dëgjoi deklaratat e të gjitha palëve, ka shqyrtuar dënimin e rekomanduar në marrëveshjen mbi pranimin e fajësisë, gjithashtu duke i marrë parasysh rrethanat lehtësuese dhe rënduese të parapara si në nenin 73 të KPK-së, të cilat ndikojnë në zgjedhjen e llojit dhe lartësisë së dënimit, prej rrethanave lehtësuese gjykata ka vlerësuar pranimin e fajësisë sipas marrëveshjes mbi pranimin e fajësisë, rrethanat personale të akuzuarit , gjendjen e tij ekonomike, në gjykim ka pasur qëndrim tejet korrekt, pendimin dhe premtimin se në të ardhmen nuk do të kryejë vepra penale. Gjykata në rastin konkret duke pas parasysh se i akuzuari ka pranuar fajësinë sipas marrëveshjes mbi pranimin e fajësisë dhe atë qysh në fazën e shqyrtimit fillestarë si dhe duke i marr parasysh rrethanat lehtësuese të lartpërmendura ka aplikuar dispozitat e nenin 75 par.1 pika 1.3 për zbutjen e dënimit. Kështu që duke mos gjetur rrethana rënduese gjykata ka ardhur në përfundim se me dënimin e shqiptuar si në dispozitiv të këtij aktgjykimi do të arrihet qëllimi i dënimit sipas nenit 41 të KPK, dhe se ky dënim, si i tillë, i shqiptuar sipas bindjes së gjykatës, është në proporcion me veprën penale të kryer dhe me rrethanat personale të cilat i posedon i akuzuari.

Vendimi mbi shpenzimet e procedurës penale është marrë në kuptim të nenit 450 par.2 nën par.2.1 dhe 2.6 të Kodit të Procedurës Penale të Republikës së Kosovës.

Vendimi mbi udhëzimin e dëmtuarës në kontest të rregullt civil për realizimin e kërkesës pasurore juridike, është marë konform nenit 463 par.1 e 2 të Kodit të Procedurës Penale të Republikës së Kosovës.

Ndërsa sa i përket oblugueshmërisë së pagimit të taksës për kompensimin e viktimave të krimit, ky vendim u morr konform nenit 39 të Ligjit nr.05/L-036 për Kompensimin e viktimave të krimit i cili ka hyrë në fuqi më datë 28.05.2015.

Nga të cekurat më lartë u vendos si në shqiptim të këtij aktgjykimi.

**GJYKATA THEMELORE NË PRIZREN – DEGA NË DRAGASH**

**P.nr.94/2018 të datës 08.11.2018**

**Bashkëpunëtori profesional Gjyqtari**

**Gjelbrim Gërdellaj Bekri Vehapi**

**UDHËZIMI JURIDIK:** Pasiqë palët në procedurë kanë hequr dorë nga e drejta e ankesës, aktgjykimi me datën e shpalljes **me datën 08.11.2018 bëhet i plotëfuqishëm.**